Il-Kummissjoni ressqet proposta lill-Kunsill biex jingħata ammont addizzjonali ta' EUR 3,7 biljuni f'assistenza finanzjarja lil sitt Stati Membri skont l-istrument SURE - l-istrument ta' EUR 100 biljun li huwa mfassal biex iħares l-impjiegi u d-dħul milquta mill-pandemija tal-COVID-19. Il-proposti saru wara t-talbiet formali għal assistenza finanzjarja addizzjonali skont l-istrument SURE li tressqu mill-Belġju, Ċipru, il-Greċja, il-Latvja, il-Litwanja u Malta bħala żieda mal-appoġġ li diġà ġie approvat mill-Kunsill. Wara li l-Kummissjoni evalwat it-talbiet li tressqu mis-sitt Stati Membri, hija qiegħda tipproponi lill-Kunsill japprova l-assistanza finanzjarja addizjonali speċifikata hawn taħt. Dan ifisser li t-total tal-assistenza finanzjarja proposta mill-Kummissjoni skont l-istrument SURE laħqet l-EU 94.3 bilun lil 19-il Stat Membru. Appoġġ addizzjonali Appoġġ totali Il-Belġju EUR 394 miljun EUR 8.2 biljuni Ċipru EUR 125 miljun EUR 604 miljuni Il-Greċja EUR 2,5 biljuni € 5,2 biljuni Il-Latvja EUR 113-il miljun EUR 305 miljuni Il-Litwanja EUR 355 miljun EUR 957 miljun Malta EUR 177 miljun EUR 421 miljun L-appoġġ addizzjonali se jgħin lis-sitt Stati Membri jindirizzaw l-impatt soċjoekonomiku serju kontinwu tal-kriżi fid-dawl taż-żieda fl-infezzjonijiet u tal-miżuri ta' konteniment li ġew introdotti f'reazzjoni għaliha. L-evoluzzjoni tas-sitwazzjoni tas-saħħa u ta' dik ekonomika rriżultat f'żieda ulterjuri fin-nefqa pubblika relatata mal-miżuri mfassla għall-ħarsien tal-ħaddiema u tas-saħħa pubblika. Dawn il-miżuri addizzjonali, u l-estensjoni ta' dawk li diġà jinsabu fis-seħħ, jikkwalifikaw għal appoġġ mill-programm SURE. Wara ż-żidiet li ġew proposti llum, l-istrument SURE għadu jista' joffri assistenza finanzjarja ta' EUR 5,7 biljuni u l-Istati Membri għadhom jistgħu jippreżentaw talbiet għal appoġġ. Il-Kummissjoni tinsab lesta li tivvaluta talbiet mill-Istati Membri għal żidiet ma' miżuri fis-seħħ u għal miżuri ġodda b'rispons għaż-żieda fl-għadd ta' infezzjonijiet tal-COVID-19 u għar-restrizzjonijiet ġodda. L-istrument SURE huwa element kruċjali tal-istrateġija komprensiva tal-Kummissjoni biex tħares liċ-ċittadini u ttaffi l-ħsara soċjali u ekonomika tal-pandemija tal-COVID-19. L-ewwel rapport biannwali tal-Kummissjoni dwar l-istrument SURE ġie ppubblikat il-ġimgħa li għaddiet, u kkonkluda li matul l-ewwel sitt xhur ta' ħidma l-istrument irnexxielu jikseb l-għan tiegħu. Appoġġa lil bejn il-25 miljun u t-30 miljun ħaddiem u lil bejn il-1,5 miljun u ż-2,5 miljun ditta, filwaqt li fl-ewwel erba' żborsi tal-finanzjament SURE, sat-2 ta' Frar 2021, il-gvernijiet iffrankaw madwar EUR 5,8 biljuni fi ħlasijiet ta' imgħax. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Din l-assistenza finanzjarja addizzjonali se tgħin lil pajjiżi tal-UE jħarsu lin-nies u lill-ħaddiema tagħhom matul it-tensjoni bla heda tal-pandemija. L-Ewropa se tissokta bl-appoġġ għall-ħaddiema tagħha hekk kif qed iġarrbu n-nuqqas kbir ta' sigurtà, biex flimkien inkunu nistgħu negħlbu din il-kriżi u nreġġgħu lill-ekonomiji tagħna fuq saqajhom. Din hija r-realtà tas-solidarjetà tal-UE: niżguraw li ħadd ma jibqa' lura.” Nicolas Schmit, il-Kummissarju għall-Impjiegi u d-Drittijiet Soċjali, qal: “Hekk kif bosta partijiet mill-Ewropa qegħdin jesperjenzaw it-tielet mewġa ta' infezzjonijiet tal-COVID-19, l-UE qed tkompli turi s-solidarjetà tagħha billi tuża l-istrument SURE biex tħares id-dħul u l-impjiegi. Grazzi għall-ammont addizzjonali ta' EUR 3,7 f'self b'kostijiet baxxi li l-UE qed tipprovdi lil dawk is-sitt Stati Membri llum, mijiet u eluf ta' familji se jiġu garantiti dħul fi żmien meta x-xogħol mhuwiex ċert.” Paolo Gentiloni, il-Kummissarju għall-Ekonomija, qal: “Fl-istess waqt li l-effetti tal-pandemija qed jissoktaw ikunu ta' piż fuq l-ekonomiji tagħna, illum qed nipproponu EUR 3,7 biljuni f'finanzjament għall-isforzi nazzjonali biex jingħata appoġġ lill-ħaddiema f'sitt pajjiżi tal-UE. Kburi li l-istrument SURE huwa storja ta' suċċess Ewropea.” Il-passi li jmiss Ladarba l-Kunsill japprova dawn il-proposti, l-assistenza finanzjarja tingħata fis-sura ta' self mogħti b'termini favorevoli mill-UE lis-sitt Stati Membri. Dan is-self se jgħin lill-Istati Membri jkopru l-kostijiet relatati direttament mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra, b'mod partikolari għal dawk li jaħdmu għal rashom, kif ukoll għal miżuri relatati mas-saħħa. Il-Kummissjoni pproponiet ir-Regolament SURE fit-2 ta' April 2020, bħala parti mir-rispons inizjali tal-UE għall-pandemija. Dan ġie adottat mill-Kunsill fid-19 ta' Mejju 2020 bħala sinjal qawwi ta' solidarjetà Ewropea, u sar disponibbli wara li l-Istati Membri kollha ffirmaw il-ftehimiet ta' garanzija fit-22 ta' Settembru 2020. L-ewwel żborż sar ħames ġimgħat wara li SURE sar disponibbli. Il-proposti tal-Kummissjoni għall-appoġġ mill-istrument SURE Ir-rapport jikkonferma s-suċċess tal-istrument SURE fil-ħarsien tal-impjiegi u d-dħul Ir-Rapport tal-Kummissjoni dwar l-implimentazzjoni ta' SURE Is-Sit web tal-Istrument SURE Skeda informattiva dwar l-Istrument SURE Ir-Regolament SURE Sit web tal-UE bħala entità li tissellef